Mau ewarid̶e judiorãba Jerusalend̶e kĩrajʉʉ bara b̶uabarii ewari waubachid̶au.
Ãchiba kĩraba panasid̶au Dachi Akõre de mechiu ichi baita awara b̶uped̶aad̶a.
Kũrasãa ewarid̶e,
Jesús nibasii Dachi Akõre de mechiu ãbudare,
Pórtico Salomón abachid̶aumare.
Maka b̶uud̶e chi nuree judiorãba Jesús ad̶u orrod̶aped̶a id̶isid̶au:
—Ab̶a ¿sakaed̶aa bichiba dai kʉ̃risia adua ua b̶uaima?
Bichi Dachi Akõreba Dachi Karibabarii deai jarad̶abʉrã,
daimaa ab̶aed̶e jarase.
Jesusba panausii:
—Mʉʉba machimaa jarasii maamina ijãad̶awẽa panuu.
Joma mʉ Chacha trʉ̃d̶eeba waubarii mauba arakʉd̶e unubi b̶uu mʉ kai b̶uu.
Maamina machiba ijãad̶akau,
mʉ oejarãwãed̶eeba.
Mʉ oejarãba mʉ mimi kauwa kuitaa panuu.
Mʉʉba ãchi unubarii.
Maud̶eeba ãchiba mʉ baara wãbadau.
Mʉʉba jãarã Dachi Akõre ome ewaricha chokae b̶uabiabarii.
Ewari ab̶a bid̶a wãꞌãed̶aabai maud̶e ab̶au bid̶a mʉ juad̶ebena poyaa juakaa adaud̶aabai.
Mʉ Chachaba jãarã mʉʉmaa deasii.
Ichi jomaurã audeara chi mechiu nii.
Ab̶au bid̶a ãchi mʉ Chacha juad̶ebena poyaa juakaa adaud̶aabai.
Mʉ,
mʉ Chacha ome arab̶au nid̶au.
Maud̶eeba judiorãba waya mo adoesid̶au ichi b̶ata bead̶ai baita.
Maud̶e Jesusba jarasii:
—Mʉ Chachad̶eeba ãrea ne bia machimaa unubiasii.
¿Sãu ne bia waud̶a kakua mʉ mooba b̶ata bead̶aima?
Judiorãba panausid̶au:
—Daiba bichi mooba b̶atad̶aabai ne biꞌia wau b̶uu kakua,
maumaarã b̶atad̶ai bichi ẽbẽra niikaud̶e ara Dachi Akõre a b̶uud̶eeba.
Mauba bichiba Dachi Akõre ʉ̃rʉbena kachirua jara b̶uu.
Jesusba jarasii:
—Machi Moisesba b̶ʉd̶ad̶e naka b̶ʉ kub̶uu:
“Mʉʉba jarasii machi dachi akõrerã”.
Dachiba kuitaa panuu Dachi Akõre bed̶ea ewaricha biawãrabʉ.
Dachi Akõreba mau ẽbẽrarãmaa “Machi dachi akõrerãbʉ” asiid̶e
¿sakãe mʉʉba ichi ʉ̃rʉbena kachirua jarasii a panuma,
mʉʉba bari ichi Warr a b̶uasiid̶eeba?
Dachi Akõreba mʉ ara ichi báitaburu awara b̶usii maud̶e nau iujãad̶aa bʉisii.
Mʉ Chachaba wau b̶uu mʉʉba wauwẽa b̶uubʉrã,
mʉ bed̶ea ijã́sturu.
Maamina ichiba wau b̶uu mʉʉba wau b̶uubʉrã,
mʉʉba jara b̶uu kakua machiba ijãad̶awẽa panumina mʉʉba wau b̶uu kakua ijã́sturu.
Maka machiba biawãra kuitaad̶ai mʉ Chacha mʉ ome nii maud̶e mʉ,
mʉ Chacha ome nii.
Maud̶e ãchiba waya Jesús jidau adoed̶ai kʉ̃ria panasid̶au,
maamina ãchi juakaa wãsii.
Mau maad̶akare Jesús waya Jordán do kĩaraa wãsii Juan chi Boro Eabariiba naed̶e ẽbẽrarã boro ea b̶uad̶amaa.
Jesús aria b̶eesii.
Maka b̶uud̶e ãrea ẽbẽrarã ichimaa wãbachid̶au.
Ãchi chiya naka jarabachid̶au:
«Juanba ẽbẽrarãba ne poyaa waud̶akau wauka basii maamina joma ichiba nau Jesús ʉ̃rʉbena jarad̶a biawãrabʉ».
Aria ãreaba Jesusd̶e ijãasid̶au.